**Eesti Kooriühingu aastaauhindade väljaandmise põhimõtted 2023
*Kandidaatide esitamine kuni 1. detsembrini 2023 k.a.***
**Antakse välja järgmised tiitlid ja preemiad:
1) AASTA KOOR**
KÜ muusikanõukogu võib taotlejaid hinnata kahes kategoorias:
• muusikalised saavutused, konkursitulemused, kontserttegevus 2023. aastal
• koori mõju oma ümbruskonnale, algatatud traditsioonid, panus (kohalikku) kultuuriruumi
 **2) AASTA DIRIGENT**
Aastal 2023 oma tegevuse ja saavutustega silma paistnud koorijuht.
 **3) AASTA DIRIGENT-MUUSIKAÕPETAJA**
Aastal 2023 oma tegevuse ja saavutustega silma paistnud koolikooridega töötav dirigent.
 **4) AASTA PUHKPILLIORKESTER**
Aastal 2023 oma tegevuse ja muusikaliste saavutustega silma paistnud puhkpilliorkester.
 **5) AASTA ORKESTRIDIRIGENT**
Aastal 2023 oma tegevuse ja muusikaliste saavutustega silma paistnud puhkpilliorkestri dirigent.
 **6) AASTA NOOR DIRIGENT**
Aastal 2023 oma tegevuse ja saavutustega silma paistnud noor koori- või puhkpilliorkestri juht (kuni 35).
 **7) AASTA TOETAJA**Koorivaldkonda 2023. aastal kõige enam toetanud ettevõte või ka üksikisik. Aasta toetajat/toetajaid järgmisel aastal esitada ei saa.
 **8) AASTA KORRALDAJA**
KÜ muusikanõukogu võib taotlejaid hinnata kahes kategoorias:
• Oma tööd isetegevuslikus korras tegevad organisaatorid (koori- ja orkestrivanemad jt), kes selle eest enamasti tasu ei saa
• Korraldajad, kes teevad oma tööd põhitööna, aga on silmatorkavalt tublid, töötavad südamega ja teevad palju rohkem, kui neilt töölepingu järgi oodata võiks.
**9) AASTA KOORIPLAAT**
Selles kategoorias esita 2023. aastal ilmunud silmapaistev koori- või puhkpillimuusika plaat (CD ja/või DVD)! (Ka juhul, kui see ilmub 2023 detsembris või siis ilmus 2022 detsembris.)
 **10) AASTA TEGU**Aasta Tegu on konkreetne projekt, toiming, valminud asi… (uus laululava, kontserdi- või rahvamaja, hästi õnnestunud üritus jne. jne)
 **11) AASTA KOOSTÖÖPREEMIA**
Sellele preemiale saab esitada inimesi ja institutsioone, kes aitavad koori- ja puhkpillivaldkonna tegevustele kaasa, kuid ei kuulu otseselt teiste preemiakategooriate alla.
 **12) AASTA KOORIHELILOOJA**Aastal 2023 valminud silmapaistva(te) kooriteos(t)e autorile.

1. Ettepanekuid võivad teha nii alaliidud, maakonnad, koolid, koorid, organisatsioonid kui üksikisikud. Ükski neist institutsioonidest ei saa esitada iseennast (sh koorilaulja oma koori, koor oma kontserti jne).
Kandidaatide nimed koos põhjendusega (1000-2000 tähemärki) palume saata Kooriühingu aadressil kooriyhing@kooriyhing.ee hiljemalt **1. detsembril 2023.**Aasta koori, orkestri ja dirigendi puhul palun järgi lisatud ankeedivormi. 2. KÜ muusikanõukogul on õigus esitada nominente kõigis kategooriates.
3. Esitatute hulgast valib muusikanõukogu nominendid, kes lähevad kirja aastakontserdi bukletti ehk koorimuusika aastaalmanahhi. Nominente on preemiasaajatest rohkem ning nende hulka kuuluvad kõik möödunud aastal märkimisväärsete saavutustega silma paistnud kollektiivid ja koorimuusikategelased. Nii kujuneb iga aastakontserdi bukletist pikapeale tõeline aastaalmanahh, kust hea konkreetse aasta saavutusi ja saavutajaid ka tagantjärgi vaadata.
4. Nominentide hulgast valib muusikatoimkond AASTA tiitli saajad hääletamise teel.
5. Ei tasu kõhelda taasesitamast kollektiivi või inimest, kes juba möödunud aastal esitati. Kui tal ka sel aastal tublisid saavutusi on, tuleb ta taas aastaraamatus ära märkida ning aastapreemiat taotleda!
6. Aasta toetaja on ainus kategooria, milles tiitlisaajat järgmisel aastal taas nominendiks esitada ei saa. See tiitel „kestab” kaks aastat.
7. Kandidaadid preemiatele esitatakse kirjalikult KÜsse koos põhjendusega iga kandidaadi kohta.
8. Kõik nominendid kutsutakse aastakontserdile, nad on nimetatud koduleheküljel ja edaspidi aastaraamatus.

**Mis aastaauhinnaga 2023 kaasas käib**

* AASTA KOOR – saab õiguse tellida enda poolt valitud heliloojalt teos oma koorile, tasu taotleb Kooriühing.
* AASTA DIRIGENT ja DIRIGENT-MUUSIKAÕPETAJA – saavad rahalise preemia Kultuurkapitali toel.
* AASTA PUHKPILLIORKESTER – saab õiguse tellida enda poolt valitud heliloojalt teos oma orkestrile, tasu taotleb Kooriühing.
* AASTA ORKESTRIDIRIGENT – saab rahalise preemia Kultuurkapitali toel.
* AASTA NOOR DIRIGENT – saab rahalise preemia Kultuurkapitali toel.
* AASTA TOETAJA ja AASTA TEO tegija – saab aukutse kõigile Kooriühingu 2024. aasta kontsertidele, festivalidele ja muudele üritustele
* AASTA KORRALDAJAD – saavad rahalise preemia Kultuurkapitali toel.
* AASTA KOORIHELILOOJA - preemiaga kaasneb uue kooriteose tellimus ühele aasta koorile
* AASTA KOOSTÖÖPREEMIA - saab rahalise preemia Kultuurkapitali toel.